آلتمیش یاشی قویدوم دالا، آلتمیش بیره دوشدوم
آلتمیش بیر ایل اولموش، بو جهاندا گیره دوشدوم
شکسیز، منه روزی یازیلیب تک لبنیّات
شیت سوددن آنام آچدیدا، شور پندیره دوشدوم
شایدده فلک اؤنجهسی گون روزی یازیرمیش
یوللار ترافیک اولدو، قالیب، تأخیره دوشدوم
وارلی اوشاغی موز یئدی، نارگیلده دویونجا
منده بیر اووج قوردلو- چوروک انجیره دوشدوم
قیش فصلی دوغولدوم، ولی عؤمروم بویو یاندیم
بلکه سببی شاختا ایدی تندیره دوشدوم؟!
یئرسیز دگیل ایپ باغلاییرام چوخلارینا من
اوّلده اؤزوم بنده گیریب، کندیره دوشدوم
تاختا بئشیگ آلمیشدی آتام، چئورهسی زنجیر
اون گونلوک ایدیم من، او زمان زنجیره دوشدوم
آزادلیق اوچون، اسکی- بلکله گولهشیردیم
شؤرتوک بادالاق سالدی، ییخیلدیم، زیره دوشدوم
شؤرتوک- بلکایله ال- آیاق باغلانیر اوّل
لاپ دوز دوغولان گون بو آجی تقدیره دوشدوم
گویا او زمان چوخلو خرابکارلیق ائدیردیم
یوزلر یول آتام حُکم وئریب، تعزیره دوشدوم
ظنّیم بودو، غرب ائیلهدی فرهنگی تهاجم
چونکی، بو خرابکارلیغا بیردن- بیره دوشدوم
آمریکالی یوزلر کانال، اینتئرنئته لعنت
چونکی، هله قونداق زمانی تقصیره دوشدوم
نئیلهک؟ یئتیب آلتمیش بیره ایندی یاشیم، «آرش»!
مس اولدو قیزیل، شعرکیمی اکسیره دوشدوم
azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab